
Pitanje br. 1
Tumačenje minimalnih i maksimalnih dimenzija modela
U točki 6.1. „Model” navedeno je da trodimenzionalni model mora biti u dimenzijama „najmanje 50 cm visine × 50 cm širine × 50 cm dubine do najviše 60 cm visine × 60 cm širine × 60 cm dubine”.
Molimo pojašnjenje odnosi li se navedeni raspon dimenzija na svaku od tri dimenzije zasebno (visinu, širinu i dubinu) ili je dovoljno da jedna od dimenzija modela bude najmanje 50 cm, a da pritom ne prelazi 60 cm.
Primjerice, bi li model dimenzija 50 × 30 × 40 cm bio prihvatljiv, odnosno smatra li se da zadovoljava uvjet ako jedna dimenzija iznosi najmanje 50 cm ili najviše 60 cm, dok preostale dvije mogu biti manje od 50 cm? Ili je potrebno da sve tri dimenzije pojedinačno budu u rasponu od najmanje 50 cm do najviše 60 cm?
Odgovor:
Prihvatljivo je da najveća dimenzija modela bude najmanje 50 cm, a najviše 60 cm, dok ostale dimenzije mogu biti manje, ovisno o proporcijama predloženog rješenja.
Slijedom navedenog, model dimenzija 50 × 30 × 40 cm smatra se prihvatljivim.
Ovisno o proporcijama rješenja, autor_ica samostalno procjenjuje omogućuje li model najveće dimenzije 50 cm dovoljno jasno sagledavanje predloženog rješenja ili je prikladnije izraditi model veće dimenzije, do najviše 60 cm.

Pitanje br. 2
2. Tlocrt, presjek i pogled – način prikaza, podloga i mjerilo
U dijelu „Elaborat”, pod „Grafički prilozi”, navedeno je: „Karakteristični detalji (tlocrt, presjek, pogled u mjerilu 1:10 ili 1:20).” Molimo pojašnjenje odnosi li se navedeni zahtjev na tehničke prikaze samog kiparskog rješenja, odnosno tlocrt, presjek i pogled/e skulpture, ili je potrebno navedene prikaze izraditi na podlozi/ zoni obuhvata skulpture iz Priloga 5, tako da se na njima ujedno prikazuje i odnos skulpture prema prostoru u kojem se postavlja.
Odgovor:
Zahtjev koji se odnosi na tlocrt, presjek i pogled odnosi se na karakteristične tehničke prikaze samog kiparskog rješenja.
Prikaz odnosa skulpture prema prostoru, odnosno prikaz na zoni obuhvata, obuhvaćen je zahtjevom za najmanje dva prostorna prikaza, odnosno simulacije na podlogama iz Priloga 6, u formi 3D prikaza, fotomontaže ili sličnog prikaza, prema izboru autora_ice.


Također, molimo pojašnjenje što se u ovom slučaju podrazumijeva pod pojmom „pogled” – je li dovoljan jedan karakteristični pogled skulpture (npr. prednji pogled), odnosno jedna projekcija, ili je potrebno prikazati više pogleda, primjerice nacrt i bokocrt.
Odgovor:
Broj pogleda određuje autor_ica, ovisno o potrebama predstavljanja i razumijevanja predloženog rješenja. Dovoljan je jedan karakteristični pogled ako omogućuje jasno razumijevanje rješenja, a autor_ica može priložiti i više pogleda ako to smatra potrebnim.
Također, molimo potvrdu treba li tlocrt, presjek i pogled biti prikazani u jednom od dva navedena mjerila, 1:10 ili 1:20, odnosno može li autor za sva tri prikaza odabrati jedno od ta dva mjerila.
Odgovor:
Autor_ica može za tlocrt, presjek i pogled odabrati mjerilo 1:10 ili 1:20, ovisno o prikladnosti prikaza i karakteru predloženog rješenja.
Pitanje br. 3
Troškovnik i ponude izvođača
U točki 6.4. „Troškovnik” navedeno je da je, „ukoliko ukupan iznos troškovnika premašuje predviđenu investiciju od 160.000,00 EUR + PDV”, uz troškovnik obavezno dostaviti pisano obrazloženje uz ponude izvođača.
Molimo potvrdu da se ponude izvođača i pisano obrazloženje dostavljaju isključivo u slučaju kada ukupni iznos troškovnika premašuje 160.000,00 EUR + PDV, dok je u slučaju kada je ukupni iznos troškovnika unutar predviđenog iznosa od 160.000,00 EUR + PDV potrebno dostaviti samo troškovnik na propisanom Obrascu III.1., bez ponuda izvođača.
Odgovor:
Potvrđujemo da se ponude izvođača i pisano obrazloženje dostavljaju isključivo u slučaju kada ukupni iznos troškovnika premašuje predviđenu investiciju od 160.000,00 EUR + PDV.
U slučaju kada je ukupni iznos troškovnika unutar predviđenog iznosa od 160.000,00 EUR + PDV, potrebno je dostaviti samo troškovnik na propisanom Obrascu III.1., bez ponuda izvođača.
U slučaju odabira rješenja, detaljnije ponude izvođača i pripadajuća dokumentacija dostavljat će se, prema potrebi, u okviru pregovaračkog postupka s odabranim autorom_icom.

Pitanje br. 4
Pisano mišljenje nadležne strukovne udruge
U točki 7.7., pod c), navedeno je da umjetnici_e s referentnom umjetničkom djelatnošću trebaju dostaviti dokaz o održavanju najmanje 2 (dvije) samostalne ili 3 (tri) grupne izložbe u posljednje 3 (tri) godine u istaknutim galerijskim prostorima u Republici Hrvatskoj, „prema pisanom mišljenju nadležne strukovne udruge iz područja likovne umjetnosti”.
Molimo pojašnjenje koja se udruga smatra „nadležnom strukovnom udrugom” za potrebe ovog kriterija.
S obzirom na to da u Republici Hrvatskoj djeluje više relevantnih strukovnih udruga iz područja likovnih umjetnosti, molimo pojašnjenje može li takvo mišljenje izdati strukovna udruga čiji je natjecatelj/ica član/ica (primjerice HULU Split), ili je unaprijed određeno da mišljenje mora izdati određena udruga, primjerice HDLU Zagreb kao provoditelj natječaja.
Također, molimo pojašnjenje prema kojim se kriterijima utvrđuje koja je udruga „nadležna”, kako bi uvjet bio jednak i unaprijed jasan za sve natjecatelje/ice, odnosno kako bi se izbjegla mogućnost da se relevantnost pojedine strukovne udruge procjenjuje naknadno, nakon predaje natječajnog rada.
Odgovor:
Prihvatljivo je pisano mišljenje umjetničke strukovne udruge iz područja likovne umjetnosti koja se nalazi na popisu umjetničkih strukovnih udruga objavljenom na mrežnim stranicama Ministarstva kulture i medija Republike Hrvatske. Nadležne strukovne udruge određene su popisom strukovnih udruga na stranicama Ministarstva kulture i medija: https://min-kulture.gov.hr/popis-umjetnickih-strukovnih-udruga-na-temelju-cijih-potvrda-se-ostvaruju-porezne-olaksice/6367

Mišljenje nije ograničeno isključivo na HDLU kao provoditelja natječaja.

Slijedom navedenog, prihvatljivo je i mišljenje druge odgovarajuće umjetničke strukovne udruge iz područja likovne umjetnosti, ako se nalazi na navedenom popisu Ministarstva kulture i medija RH i ako se mišljenje odnosi na područje likovne umjetnosti, primjerice HULU Split.
Pitanje br. 5
Molim Vas da mi odgovorite u vezi materijala izvedbe skulpture da li je moguće koristiti i sami time napraviti troškovnik buduće skulpture u čeliku,ili nekom drugom željeznom limu,corten s obzirom da ste naveli broncu a ne mesing ili kamen,etc. 

Odgovor: 
Programom natječaja propisano je da materijal rješenja mora biti trajan i lako dostupan za nabavu te da ne smije remetiti tijek izrade skulpture. Također je propisan odabir jednog od sljedećih materijala: bronca, kamen, aluminij ili inox.
Sukladno navedenom, obični čelik, željezni lim, corten i mesing nisu predviđeni kao prihvatljivi materijali ovim natječajem.
Prihvatljiv je inox, odnosno nehrđajući čelik, ako je rješenje u skladu s ostalim uvjetima natječaja.
